Σε απάντηση του ανωτέρω αιτήματος και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία:
Βάσει της ερμηνείας του Γενικού Κανονισμού Προστασίας Δεδομένων Προσωπικού Χαρακτήρα (GDPR) της ΕΕ, ο οποίος έχει άμεση εφαρμογή στην Ελλάδα ήδη από τις 25.5.2018, αυτός εφαρμόζεται στα δεδομένα, βάσει των οποίων μπορεί να ταυτοποιηθεί ένα φυσικό πρόσωπο.
Ο λογαριασμός οφειλόμενων ποσών περιέχει δεδομένα ταυτοποίησης του προσώπου και στοιχεία τα οποία σε συνδυασμό παρέχουν πληροφορίες που χρήζουν προστασίας κατά τις απαιτήσεις του Κανονισμού.
Για την κοινοποίηση επομένως των αντιγράφων των λογαριασμών σε τρίτους ενδιαφερόμενους, η οποία εμπίπτει στην έννοια της «επεξεργασίας» κατά τη διατύπωση του Κανονισμού, απαιτείται βάσει του άρθρου 6 παρ.1 αυτού είτε να έχει συναινέσει σε αυτήν το ίδιο το υποκείμενο των δεδομένων, είτε αυτή να είναι απαραίτητη για τους σκοπούς εννόμων συμφερόντων του τρίτου.
Συμπερασματικά, η κοινοποίηση δεν θα πρέπει να πραγματοποιηθεί αν δεν έχει προηγηθεί συναίνεση του ίδιου του υποκειμένου ή τεκμηρίωση από τον τρίτο που την αιτείται ότι συντρέχει στο πρόσωπό του σχετικό έννομο συμφέρον